“Troeteldiere nie vir swart mense nie,” sê ZumaArgieffoto President Jacob Zuma reken om ‘n hond te koop, dit veearts toe te neem of daarmee te gaan stap is deel van die wit kultuur en nie die Afrikaan se manier nie. “Daar is ‘n nuwe generasie van jong Afrikane wat probeer om ander leefstyle aan te kleef en selfs om soos ander te lyk,” het Zuma Woensdag tydens ‘n toespraak in KwaZulu-Natal gesê. “Selfs al maak jy jou hare reguit en smeer allerhande rome aan, gaan jy nooit wit wees nie. Jy gaan egter jou waardigheid en ubuntu verloor. Dis ook moontlik dat jy respek en liefde vir jou naaste gaan verloor,” het Zuma gesê. Zuma het bygevoeg swart mense moet ophou om die gewoontes van ander kulture aan te leer, berig IOL. Zuma sê persone wat honde meer liefhet as mense het ‘n “tekort aan menslikheid”. Die gehoor van duisende by die jaarlikse herdenking van die induksie van Inkosi Sibongiseni Zuma, het gelag en hande geklap. Dit is Zuma se eerste openbare optrede sedert hy as ANC-president herverkies is. Die president het inwoners met geskenke insluitend kruideniersware, rolstoele, komberse en grassnyers beloon. Een gesin het ‘n vierslaapkamerhuis en ‘n bed ontvang. Christine Kuch, woordvoerder vir die nasionale dierebeskermingsvereniging (DBV), sê sy kan nie kommentaar lewer op die toespraak nie, aangesien sy Zuma nie hoor praat het nie. Sy het egter gesê talle Suid-Afrikaners is baie lief vir hul diere. “Ons kan nie lief wees vir diere as ons nie lief is vir kinders en bejaardes nie,” het sy gesê. “Om vir ‘n dier te sorg bevoordeel in meeste gevalle mense. As donkies goed versorg word, is hulle in ‘n beter toestand om water aan te dra of selfs ‘n kind skool toe te dra. As honde by die veearts ingeënt word, beskerm dit mense. Sorg vir ‘n dier en ‘n mens gaan hand aan hand.”